ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

i-justice

Αρ. Αίτησης 92/2023

4 Σεπτεμβρίου 2023

[Χ. ΜΑΛΑΧΤΟΣ, Δ.]

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΟΥ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΔΙΑΦΟΡΕΣ ΔΙΑΤΑΞΕΙΣ) ΝΟΜΟΥ ΤΟΥ 1964

ΚΑΙ

ΑΝΑΦΟΡΙΚΑ ΜΕ ΤON ΚΑΝΟΝΙΣΜΟ 3 ΤΩΝ ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΠΡΟΝΟΜΙΑΚΩΝ ΔΙΑΤΑΓΜΑΤΩΝ) ΔΙΑΔΙΚΑΣΤΙΚΟΥ ΚΑΝΟΝΙΣΜΟΥ ΤΟΥ 2018

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ Γ. Α. ΑΠΟ ΤΗ ΛΑΡΝΑΚΑ ΓΙΑ ΤΗΝ ΕΚΔΟΣΗ ΠΡΟΝΟΜΙΑΚΟΥ ΕΝΤΑΛΜΑΤΟΣ ΦΥΣΕΩΣ CERTIORARI

ΚΑΙ

ΑΝΑΦΟΡΙΚΑ ΜΕ ΤΟ ΕΝΤΑΛΜΑ ΕΡΕΥΝΑΣ ΠΟΥ ΕΞΕΔΩΣΕ ΤΟ ΕΠΑΡΧΙΑΚΟ ΔΙΚΑΣΤΗΡΙΟ ΛΑΡΝΑΚΑΣ ΤΗΝ 7Η ΙΟΥΝΙΟΥ 2023 ΣΤΗ ΒΑΣΗ ΤΗΣ ΕΝΟΡΚΗΣ ΔΗΛΩΣΗΣ ΤΟΥ ΑΣΤ.2383 Α. ΦΡΑΓΚΟΥΔΗ ΤΟΥ ΑΣΤΥΝΟΜΙΚΟΥ ΣΤΑΘΜΟΥ ΑΡΑΔΙΠΠΟΥ ΓΙΑ ΤΗΝ ΕΙΣΟΔΟ Ή/ΚΑΙ ΕΡΕΥΝΑ ΤΗΣ ΚΑΤΟΙΚΙΑΣ ΤΟΥ ΑΙΤΗΤΗ ΣΤΗ ΒΑΣΗ ΤΟΥ ΚΕΦ.155 ΑΡΘΡΑ 27 ΚΑΙ 28

\_\_\_\_\_\_\_\_\_\_\_\_\_\_\_\_\_\_\_\_

*Κ. Ιωάννου (κα), για Γιάννης Πολυχρόνης ΔΕΠΕ,* για τον Αιτητή.

*Π. Βαρνάβας, δικηγόρος της Δημοκρατίας εκ μέρους του Γενικού Εισαγγελέα της Δημοκρατίας*, για τη Δημοκρατία.

\_\_\_\_\_\_\_\_\_\_\_\_\_\_\_\_\_\_\_\_

**Α Π Ο Φ Α Σ Η**

**(Δοθείσα Αυθημερόν)**

**ΜΑΛΑΧΤΟΣ, Δ.**: O Αιτητής ζητά την έκδοση προνομιακού εντάλματος Certiorari για ακύρωση του εντάλματος έρευνας της κατοικίας του, ημερ. 7.6.2023, που εκδόθηκε από Δικαστή του Επαρχιακού Δικαστηρίου Λάρνακας, το κατώτερο Δικαστήριο.

Ο εκπρόσωπος του Γενικού Εισαγγελέα συγκατατίθεται στην έκδοση του εντάλματος.

Προκύπτει από τα ενώπιον του Δικαστηρίου γεγονότα ότι δεν τεκμηριωνόταν εξ αντικειμένου «*εύλογη αιτία να πιστεύεται*» ότι είχε διαπραχτεί αδίκημα κατά παράβαση του ***Άρθρου 33(1)*** του ***Ν.125(Ι)/2018*** που αναφερόταν στο ένταλμα (βλ. επίσης τις πρόνοιες του ερμηνευτικού ***Άρθρου 2*** του ***Ν.125(Ι)/2018***, αναφορικά με τις ερμηνείες που διέπουν την επεξεργασία δεδομένων προσωπικού χαρακτήρα) ώστε να δικαιολογείται η έκδοση εντάλματος έρευνας για να ανευρεθεί οιονδήποτε αντικείμενο σε σχέση με το οποίο είχε διαπραχτεί τέτοιο ποινικό αδίκημα ή που θα παρείχε απόδειξη ως προς τη διάπραξη τέτοιου ποινικού αδικήματος.

Περαιτέρω, από τα στοιχεία που είχαν τεθεί ενώπιον του κατώτερου Δικαστηρίου προέκυπτε ότι επρόκειτο για φιλονικία μεταξύ γειτόνων, του καταγγέλλοντος και του Αιτητή, οι οποίοι είχαν στο παρελθόν προβεί σε καταγγελίες ο ένας εναντίον του άλλου σχετικά με οχληρία θορύβου, μάλιστα ο Αιτητής ότι πρόσωπα που χρησιμοποιούσαν την αναφερόμενη πισίνα θορυβούσαν. Οι περιβάλλουσες αυτές περιστάσεις αναδείκνυαν τον χαρακτήρα του όποιου σχετικού με την χρήση της κάμερας αδικήματος μπορούσε να είχε διαπραχτεί και η επιτόπου κατάσταση όπως περιγραφόταν ήταν τέτοια που επέτρεπε τη διερεύνηση, τουλάχιστο σε αρχικό στάδιο, χωρίς να ήταν αναγκαίο να εκδοθεί το υπό έλεγχο ένταλμα.

Διαπιστώνεται ότι παραβιάστηκε η αρχή της αναλογικότητας και εκδόθηκε ένταλμα έρευνας κατοικίας ενώ τούτο δεν ήταν απόλυτα αναγκαίο και ενώ η διερεύνηση της καταγγελίας μπορούσε να εξυπηρετηθεί με άλλους τρόπους λιγότερο επαχθείς για τον Αιτητή.

Για τους πιο πάνω λόγους, εκδίδεται ένταλμα Certiorari με το οποίο ακυρώνεται το ένταλμα έρευνας της κατοικίας του Αιτητή, ημερ. 7.6.2023, που εκδόθηκε από το Επαρχιακό Δικαστήριο Λάρνακας.

Επιδικάζονται €932 πλέον Φ.Π.Α. έξοδα υπέρ του Αιτητή και εναντίον της Καθ’ ης η Αίτηση.

Χ. Μαλαχτός, Δ.